[{"text_idx": "#000000", "text": "Kolekto Montserrat Franquesa i Go\u0300dia"}, {"text_idx": "#000002", "text": "Spite al la financa monda krizo kaj al la ne tute favora veterprognozo la 35a Kataluna Kongreso de Esperanto sukcese okazis en la kataluna c\u0302efurbo, Barcelono, de la 28a g\u0302is la 31-a de oktobro, plus unutaga postkongreso en la apuda urbeto Subirats, c\u0302e la Esperanto-Muzeo. La Kongresejo estis la kulturcentro La Farinera en la kvartalo Clot, tamen oni okazigis ankau\u0306 arang\u0302ojn en la kafejo Horiginal, en la tombejo de Montjui\u0308c, en la muzika centro Tradiciona\u0300rius kaj ec\u0302 surstrate tra la urbo."}, {"text_idx": "#000004", "text": "Ofte oni prave diras ke unu el la problemoj en la Esperanto-movado estas la aliro al la ne-esperanta mondo, parte pro certa fermiteco de la movado mem, kaj parte pro la indeferenteco au\u0306 la negativa sinteno de la nacilingvaj amaskomunikiloj. Kataluna Esperanto-Asocio plene konscias pri tio kaj tial starigis en siaj agadprincipoj konstantan engag\u0302ig\u0302on en la kataluna socio, kion nia nacia kongreso klare respegulis: Antau\u0306 la kongreso sendado de perreta informado al la enlanda j\u0302urnalaro, okazigo de katalunglingva antau\u0306prezento de la kongreso en la sidejo de O\u0300mnium Cultural (gravega kultura asocio dedic\u0302ita al la defendo de la katalunaj lingvo kaj kulturo). Dum la kongreso okazis prelegoj katalunlingve pri Esperanto, la koncertoj estis malfermaj al neesperantistoj... Dank\u2019 al tiu laboro ni sukcesis reeh\u0302on en diversaj komuniloj: tutpag\u0302a artikolo en la alternativa semajngazeto La Directa, mezbona elsendo c\u0302e la loka televidstacio Barcelona TV, mencio en la plej au\u0306skultata radistacio RAC1, kaj aparte favora dupag\u0302a artikolo en la dimanc\u0302a eldono de la j\u0302urnalo Ara."}, {"text_idx": "#000005", "text": "Malfacilas la tasko raporti pri c\u0302iuj diversaj eroj de la kongreso kiu estis enhave varia kaj okazis diversloke tra la urbo, kaj ec\u0302 ekster g\u0302i, inkluzive la postkongreson."}, {"text_idx": "#000006", "text": "Jen rapida lau\u0306taga resumo de la arang\u0302oj:"}, {"text_idx": "#000007", "text": "Vendrede la afero komencig\u0302is posttagmeze, dum kelkaj amuzig\u0302is lernante popoldancojn kun Mon Cardona, aliaj povis sekvi la katalunlingvan prelegon de Ramon Rius: \u201ckial Esperanto-o estas tiom alloga\u201d. Jam en la nokto kongresanoj kaj eksteruloj povis spekti la koncerton de Vera Girard kaj JoMo. Post la c\u0302armo kaj velura voc\u0302o de Vera surscenig\u0302is la muzika torento, JoMo, kiu senlace muzikis kaj kantis okcitane, esperante, katalune kaj ec\u0302 en la lingala lingvo!"}, {"text_idx": "#000008", "text": "La sabato estis la plej densa kongrestago: kun ioma mediterranea prokrasto okazis la inau\u0306guro kun partopreno de la familianoj de nia pioniro Jaume Grau Casas kaj de magistratano de la urbeto Subirats kiu invitis nin postkongresi tie."}, {"text_idx": "#000009", "text": "Tuj ekis la prelegoj, kaj la embarasa elekto c\u0302u au\u0306skulti la prelegon de Zlatko Tis\u030cljar pri lingva politiko en Eu\u0306ropa Unio, rekte ligita al la kongresa temo, au\u0306 c\u0302u artismumi. Tiukaze denove oni devis decidi c\u0302u anig\u0302i al la korusa ateliero de Carles Vela au\u0306 al la poezia komisiono de la genia vortj\u0302onglisto Jorge Camacho."}, {"text_idx": "#000010", "text": "Tuj poste Katalin Kova\u0301ts prelegis pri io tre persona, la lingva edukado de sia filo en multlingva medio kaj la malfacilaj\u0302oj kiujn s\u0302i nekredeble spertis en la nur s\u0302ajne internacieca nuntempa Nederlando. Samtempe Kevin de Laet rakontis pri la lingva politiko en Belgujo."}, {"text_idx": "#000011", "text": "En la lasta triono de la matena programo eblis elekti inter prelego pri poezio de Jorge Camacho, la talismanoj de Abel Montagut au\u0306 katalunglingva prelego de Jordi Sole\u0301 i Camardons pri la elstara verkaro de Delfi\u0301 Dalmau."}, {"text_idx": "#000012", "text": "Dum c\u0302io c\u0302i okazis manpleno da infanoj homlup-ludis vartataj fare de Gemma Armadans kaj Montserrat Franquesa en apuda salono; en la akceptejo eblis ac\u0302eti librojn en la libroservo kaj KD-ojn el la bunta stoko de Vinilkosmo kiu starigis ankau\u0306 sian budon."}, {"text_idx": "#000013", "text": "C\u0302e la tagmang\u0302o la vegetaranoj povis g\u0302ui la menuon de la kongreseja kafejo dum la aliaj devis serc\u0302i mang\u0302ejon en la c\u0302irkau\u0306aj\u0302o."}, {"text_idx": "#000014", "text": "Post la pau\u0306zo la aktivuloj de KEA laborkunvenis, tiuj de KEJ asembleis, dum la aliaj kongresanoj disig\u0302is por c\u0302eesti la diversajn prelegojn. Eblis elekti inter prelego de Abel Montagut pri Jules Verne au\u030c la prezento de la strategio de Eu\u030cropa Esperanto-Unio fare de Zlatko Tis\u030cljar."}, {"text_idx": "#000015", "text": "Tuj poste nia verva Boris Mandirola prezentis TEJO-n al junularo dum Rubeno Ferna\u0301ndez elstare prelegis pri lingvistiko el ege filozofia vidpunkto. Kiel kolofono Katalin Kova\u0301ts rakontis pri la aktualega Esperanto-instruado pere de la reto kaj samtempe ronda tablo okupig\u0302is pri lingva diverseco en Eu\u0306ropa Unio."}, {"text_idx": "#000016", "text": "Nokte kongresanoj kaj eksteruloj povis g\u0302ui la koncerton de Kaj Tiel Plu. La tuta c\u0302eestantaro spektis c\u0302arman repertuaron de melodioj diversepokaj kaj diverslingvaj, kaj la plej kurag\u0302aj ec\u0302 povis ilin danci."}, {"text_idx": "#000017", "text": "Dimanc\u0302e la kongreso malkongresejis, buso portis kvindekon da kongresanoj al la tombejo de Montjui\u0308c. Tie trovig\u0302as en la malnova s\u0302tonejo Fossar de la Pedrera uzita de la diktaturo kiel amastombo kie kus\u0302as la restaj\u0302oj de pluraj miloj da viktimoj de fas\u0302ismo dum nia civila milito kaj la sekva frankisma diktaturo. Tie ni omag\u0302is c\u0302iujn internaciajn brigadanojn inter kiuj ankau\u030c trovig\u0302is esperantistoj. Dani Cortijo rakontis pri la historiaj faktoj de la brigadanoj, tujsekve Gregor Benton, filo de de brita brigadano rakontis al ni per precizaj kaj sinceraj vortoj pri sia patro kaj lia vivo. La rememoro al tiuj homoj, duoble heroaj, kiuj riskis la propran vivon en fora lando pro idealo de alstrebo al pli bona mondo emociigis nin c\u0302iuj kaj larmoj fluis el multaj okuloj. Lokigo de florbukedo kaj ludado de la peco \u201cKanto de la birdoj\u201d far la violono de Ferriol Macip kolofonis la plej kortus\u0302an eron de nia kongreso."}, {"text_idx": "#000018", "text": "Posttagmeze oni denove renkontig\u0302is en la urbocentro. En rapida promeno nia historiisto Dani Cortijo gvidis nin tra la malnova Barcelono, li malkovris al ni nekonatajn faktojn kaj senvualigis misterojn kaj mensogojn de la historio de la kongresa urbo."}, {"text_idx": "#000019", "text": "La kuna piedirado portis nin g\u0302is la kafejo Horiginal, tie ni sidig\u0302is en aparta salono kie triope starantaj korusanoj mute c\u0302irkau\u0306is nin. Subita mangesto de Carles Vela, kaj la voc\u0302oj envolvis la tutan salonon kaj majstre karesis niajn orelojn. Bonega komenco por c\u0302arma korusa koncerto dum kiu alterne kantis TutPEKo, Cor Acord kaj la kongresanoj kiuj sekvis la kongresan atelieron."}, {"text_idx": "#000020", "text": "Post la vespermang\u0302o la ibera bardo Jorge Camacho gvidis la poezian vesperon dum kiu oni povis frandi diversajn mallongajn poemojn lau\u0306 elekto de la c\u0302eestantoj mem. Eblis konstati ke la laboro de la poezia komisiono estis sukcesa kaj fruktodona c\u0302ar kelkaj el la poemoj lau\u0306tlegitaj estis verkitaj de la komisionanoj mem."}, {"text_idx": "#000021", "text": "Se temas pri poezio oni pensas pri skribitaj poemoj sed ankau\u0306 ekzistas la bus\u0302a poezio kaj en la vespero oni c\u0302eestis la amikan duelon inter Xabier Rico el Eu\u0306skio kaj Ferriol Macip el Katalunio, kiuj disputis en poeziimprovizado. Komencis ili du sed iom post iom aliaj c\u0302eestantoj kurag\u0302is partopreni la vortan pacan batalon!"}, {"text_idx": "#000022", "text": "Lunde ni atingis la finon de la kongreso. Jorge Camacho fingvidis la poezian komisionon, Michael Boris Mandirola prezentis la laste fonditan Nitobe-asocion kaj ties celojn pri lingvaj rajtoj. Zlatko Tis\u030cljar faris la konkludan prelegon kaj lanc\u0302is defion por la katalunaj esperantistoj, kadre de la centjarig\u0302o de la naskig\u0302o de Tibor Sekelj: traduki katalunen lian plej popularan verkon, Kumeu\u0306au\u0306a, filo de g\u0302angalo."}, {"text_idx": "#000023", "text": "La kongreson oni fermis per komuna adiau\u0306a tagmang\u0302o en la kafejo Horiginal. Post paperaviadila batalo inter la tagmang\u0302intoj ni forlasis la restoracion, tamen la grupo ankorau\u0306 ne disig\u0302is definitive. La LKK kreis novan koncepton en la Esperanto-kongreso: \u201cantau\u0306postkongreson\u201d. Post denova enurba vojag\u0302eto g\u0302is la kultura centro Tradiciona\u0300rius, tie okazis kas\u0302tanfesto, tipe kataluna au\u0306tuna tradicio dum kiu oni mang\u0302as kas\u0302tanojn, etajn kukojn nomatajn \u201cpanellets\u201d kaj trinkas dolc\u0302ajn vinojn kaj likvorojn. C\u0302ar improvizado spicis plurfoje nian kongreson ankau\u0306 dum la kas\u0302tanfesto oni improvizis versetojn kaj kantojn, oni dancis lau\u0306 la akordiono de Mon Cardona, kaj tiel ni felic\u0302e fermis la kongreson."}, {"text_idx": "#000024", "text": "Marde, dank\u2019 al la kunlaboro de la asocio \u201cAmikoj de la Muzeo\u201d kaj de la urbestraro de Subirats (la nura publika institucio kiu helpis la kongreson) okazis la postkongreso en la vilag\u0302eto Sant Pau d\u2019Ordal (municipo de Subirats) kie situas la Esperanto Muzeo fondita de S-ro Llui\u0301s Herna\u0301ndez Izal. Je la alveno la proksimume 40 postkongresanoj estis akceptitaj de la urbestro kaj du aliaj magistratanoj en la urbodomo. Post la nepraj prelegoj kaj salutoj oni regalis nin per kuko kaj donaceto, kaj kune kun la au\u0306toritatuloj oni akompanis en nin lokan kelon kie oni instruis nin pri la vitokulturado kaj vinproduktado; ne hazarde ni trovig\u0302is en la regiono Penede\u0300s, famkonata pro la vin- kaj s\u0302au\u0306mvin-produktado. En la muzeo ni estis akceptitaj de la familio Herna\u0301ndez kaj la nuna zorgantino de la muzeo, Montserrat Pin\u0303eiro. Tie oni sciigis nin pri la projektoj rilatantaj la muzeon kaj ni povis j\u0302eti okulon al la miloj da libroj, revuoj, fotoj, afis\u0302oj, kaj diversaj objektoj de la kolekto (vidu la retkatalogon de la Muzeo). Post la interesa vizito okazis komuna tagmang\u0302o kiu definitive fermis la kongresan aktivadon."}, {"text_idx": "#000025", "text": "Aliaj kronikoj pri la Kongreso:"}, {"text_idx": "#000027", "text": "Obert: Dimecres de 17 a 19h"}, {"text_idx": "#000028", "text": "Ni uzas kuketojn por proponi al vi la plej bonan sperton en nia retejo.\nVi povas scii pli pri la kuketoj kiujn ni uzas au\u0306 senaktivigi ilin en parametroj"}, {"text_idx": "#000029", "text": "Ni uzas kuketojn por proponi al vi la plej bonan sperton en nia retejo."}, {"text_idx": "#000031", "text": "This website uses cookies so that we can provide you with the best user experience possible. Cookie information is stored in your browser and performs functions such as recognising you when you return to our website and helping our team to understand which sections of the website you find most interesting and useful."}]